Engeri abantu gye batalina mirimu abamu bakozesa bukalabakalaba okufuna kye banaalya. Obumu ku bukodyo bwe bakozesa bwa kwefuula baserikale ne bakwata abantu okukkakkana nga babaggyeko ssente.
Abantu bano bavumaganya omulimu gwammwe kuba bye bakola tebaba bamazima. Nsaba mukole ebikwekweto buli kiseera mu bitundu eby'enjawulo okulwanyisa ababbi abo.
Ennaku zino abakozesa obukujjukujju bangi okuggya ku bantu ssente. Abamu babagamba nti babanoonyeza mirimu wabula ng'olina okubasasulayo ku ssente. Abalala bagamba abantu nti bajja kubafunira viza bagende mu mawanga g'ebweru beefunire emirimu egy'amaanyi abalala ne beefuula abasawo mu malwaliro.
Nsaba naffe Bannayuganda abantu abakozesa obukujjukujju okubaloopa amangu singa obaako be weekengedde.
Harriet Nakimuli,
Kira.
Munoonyereze ku beerimbika mu baserikale ba poliisi